SET บ่ายรูด 14 จุด ตามตปท.-เผชิญแรงขายทำกำไรหุ้นใหญ่
SET บ่ายรูด 14 จุด ตามตปท.-เผชิญแรงขายทำกำไรหุ้นใหญ่ ล่าสุดอยู่ที่ระดับ 1,258.17 จุด ลบ 14.36 จุด หรือ 1.13% มูลค่าการซื้อขาย 48.98 หมื่นล้านบาท
SET บ่ายรูด 14 จุด ตามตปท.-เผชิญแรงขายทำกำไรหุ้นใหญ่ ล่าสุดอยู่ที่ระดับ 1,258.17 จุด ลบ 14.36 จุด หรือ 1.13% มูลค่าการซื้อขาย 48.98 หมื่นล้านบาท
24 เม.ย. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 15.17 น. อยู่ที่ระดับ 1,258.17 จุด ลบ 14.36 จุด หรือ 1.13% มูลค่าการซื้อขาย 48.98 หมื่นล้านบาท ตามตลาดหุ้นภูมิภาคที่ส่วนใหญ่ปรับลดลง รวมถึงตลาดหุ้นยุโรปที่เปิดทำการร่วงลง ขณะที่นักลงทุนระมัดระวังการซื้อขายภายหลังผิดหวังต่อรายงานข่าวเรื่องยารักษาโควิด-19 ด้านตลาดหุ้นไทยเผชิญแรงขายทำกำไรในวันนี้หลังจากที่ดีดตัวขึ้น 2 วันติดต่อกันก่อนหน้านี้
โดย บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ว่า ตลาดหุ้นไทยในช่วงบ่ายนี้ปรับตัวลงกว่า 10 จุด เป็นไปในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเคลื่อนไหวในแดนลบ เช่นเดียวกับดาวโจนส์ฟิวเจอร์สที่ติดลบ จากแรงขายทำกำไรก่อนท่ามกลางการทยอยประกาศผลประกอบการของบริษัทจดทะเบียนทั่วโลกที่คาดว่าจะออกมาไม่ดี
สำหรับตลาดบ้านเราก็เผชิญแรงขายทำกำไรหลังจากที่ไม่สามารถยืนระดับ 1,270 จุดได้ อีกทั้งต่างก็เฝ้ารอดูว่าจะมีการปลดล็อกดาวน์หรือเปล่า เนื่องจากกระแสข่าวล่าสุดออกมาว่าจะยังคงมีการใช้พ.ร.ก.บริหารราชการในสถานการณ์ฉุกเฉินต่อไป แต่ผ่อนปรนในบางธุรกิจเท่านั้น เนื่องจากจำนวนผู้ติดเชื้อไวรัสโควิด-19 ทรงตัวที่ 15 ราย ยังไม่ลดลงมาเหลือเลขตัวเดียวอย่างที่คาดหวัง
ส่วน บล.เอเอสแอล ระบุในบทวิเคราะห์ว่า ตลาดหุ้นไทยแกว่งตัวผันผวน แม้ราคาน้ำมันดิบที่ฟื้นตัวขึ้นมาได้ ส่งผลให้ยังคงมีแรงซื้อเข้ามาในหุ้นกลุมพลังงาน แต่ต้องเผชิญกับแรงขายในหุ้นกลุ่มโรงไฟฟ้าและสื่อสาร หลังก่อนหน้าราคาปรับตัวขึ้นมามาก ด้านปัจจัยในประเทศเองแม้ว่าสถานการณ์การแพร่ระบาดไวรัสโควิด-19 จะดูดีขึ้น แต่ยังคงต้องคอยติดตามผลการประชุมของธนาคารกลางทั้ง Fed และ ECB รวมถึงการทยอยประกาศผลประการดำเนินงานกลุ่ม Real Sector ซึ่งคาดว่าจะชะลอตัวเป็นส่วนใหญ่ ในสัปดาห์ถัดไป